Title: ประกาศคณะกรรมการว่าด้วยฉลาก ฉบับที่ 73 (พ.ศ. 2539) เรื่อง  กำหนดเครื่องกรองน้ำเป็นสินค้าที่ควบคุมฉลาก

ประกาศคณะกรรมการว่าด้วยฉลาก

ประกาศคณะกรรมการว่าด้วยฉลาก
ฉบับที่ ๗๓ (พ.ศ. ๒๕๓๙)
เรื่อง กำหนดเครื่องกรองน้ำเป็นสินค้าที่ควบคุมฉลาก

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑  ในประกาศฉบับนี้ เครื่องกรองน้ำ หมายความว่า ผลิตภัณฑ์สำหรับติดตั้งกับท่อจ่ายน้ำ เพื่อกรองสี กลิ่น
ความขุ่น และหรือความกระด้างออกจากน้ำโดยใช้ไส้กรองหรือสารกรอง

ข้อ
๒ 
ให้เครื่องกรองน้ำเป็นสินค้าที่ควบคุมฉลาก

ข้อ
๓ 
ประกาศฉบับนี้ไม่ใช้บังคับแก่เครื่องกรองน้ำที่ผลิตเพื่อการส่งออกซึ่งได้ปฏิบัติตามเงื่อนไข
ดังต่อไปนี้
(๑)
เครื่องกรองน้ำดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For
Export Only
(๒)
เครื่องกรองน้ำดังกล่าวต้องอยู่ในความครอบครองของผู้ประกอบธุรกิจเพื่อการส่งออกหรือผู้ผลิต
ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๔ 
เครื่องกรองน้ำที่จะนำออกขายต้องจัดให้มีฉลาก
รวมทั้งเอกสารหรือคู่มือตามที่กำหนดไว้ในข้อ ๕ และข้อ ๖

ข้อ
๕  ฉลากต้องมีข้อความเป็นภาษาไทยที่สามารถเห็นและอ่านได้ชัดเจน
ปิดหรือติดไว้ที่เครื่องกรองน้ำ และข้อความในฉลากอย่างน้อยต้องมีสาระสำคัญ ดังต่อไปนี้
(๑)
ต้องแสดงข้อความเกี่ยวกับผู้ประกอบธุรกิจดังนี้
  (ก)
ในกรณีที่เป็นสินค้าที่ผลิตในราชอาณาจักร ให้ระบุชื่อผู้ผลิตและสถานที่ประกอบการที่ตั้งอยู่ในประเทศไทยของผู้ผลิต
แต่ถ้าเป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายใด
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ผลิตขึ้น
  (ข) ในกรณีที่เป็นสินค้าที่นำเข้ามาในราชอาณาจักรเพื่อขายให้ระบุชื่อผู้นำเข้าและสถานที่ประกอบการที่ตั้งอยู่ในประเทศไทยของผู้นำเข้า
แต่ถ้าเป็นสินค้าที่นำเข้ามาในราชอาณาจักรเพื่อการขายของผู้ประกอบธุรกิจรายอื่นที่มิใช่ผู้นำเข้า
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ได้นำเข้านั้น
ถ้าผู้ผลิต
หรือผู้นำเข้า
หรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
เดือน และปีที่ผลิต หรือรหัสรุ่น
(๓)
ประเทศที่ผลิต
(๔)
คำแนะนำเกี่ยวกับการใช้และดูแลรักษา
(๕)
คำเตือน เครื่องกรองน้ำนี้สามารถกรองได้เฉพาะสี กลิ่น ความขุ่น
และหรือความกระด้างเท่านั้น

ข้อ
๖ 
เอกสารหรือคู่มือสำหรับเครื่องกรองน้ำ
ต้องมีข้อความเป็นภาษาไทยที่สามารถอ่านได้ตามความเหมาะสม
และอย่างน้อยต้องมีสาระสำคัญ ดังต่อไปนี้
(๑)
รายชื่อและรูปแสดงส่วนประกอบ การประกอบและการติดตั้ง
(๒)
คำแนะนำเกี่ยวกับการใช้และดูแลรักษา
(๓)
คำเตือน เครื่องกรองน้ำนี้ สามารถกรองได้เฉพาะสี กลิ่น ความขุ่น
และหรือความกระด้างเท่านั้น

ข้อ
๗ 
ให้เครื่องกรองน้ำที่นำเข้ามาในราชอาณาจักรเพื่อขาย ได้รับการยกเว้นไม่ต้องจัดให้มีฉลากในขณะนำเข้าที่ด่านศุลกากร
แต่ต้องจัดให้มีฉลากตามประกาศฉบับนี้ก่อนที่จะนำออกขาย

ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๑๓
ธันวาคม พ.ศ. ๒๕๓๙
มาลดี  วสีนนท์
ประธานกรรมการว่าด้วยฉลาก

วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔

[๑] ราชกิจจานุเบกษา
เล่ม ๑๑๔/ตอนที่ ๑๓ ง/หน้า ๔๕/๑๓ กุมภาพันธ์ ๒๕๔๐